एन्फा चुनाव  फेरि सर्‍यो
अखिल नेपाल फुटबल संघ (एन्फा) को निर्वाचन दोस्रोपल्ट सारेर १४ चैतमा गर्ने कार्यसमिति बैठकले आइतबार निर्णय गरेको छ ।
काठमाडौं — अखिल नेपाल फुटबल संघ (एन्फा) को निर्वाचन दोस्रोपल्ट सारेर १४ चैतमा गर्ने कार्यसमिति बैठकले आइतबार निर्णय गरेको छ ।यसअघि मिति फेर्ने क्रममा उसले ११ माघमा केन्द्रीय कार्यसमितिको निर्वाचन गर्ने निर्णय गरेको थियो । प्राविधिक कारण देखाउँदै उसले निर्वाचन चैतमा सारेको हो । देशको निर्वाचनलाई देखाएर एन्फाले मिति सार्न गरेको मागलाई फिफा (अन्तर्राष्ट्रिय फुटबल महासंघ) ले पनि स्वीकृति दिइसकेको एन्फाका प्रवक्ता सञ्जीव मिश्रले बताए ।कार्यसमिति निर्णयअनुसार जिल्ला संघको निर्वाचन पुस ५ देखि माघ ५ सम्म हुनेछ र त्यसका लागि निर्वाचन निर्देशिका पनि बैठकले पारित गर्‍यो । त्यस्तै, बैठकले प्रमुख कार्यकारी अधिकृत एवं प्रवक्ता इन्द्रमान तुलाधरले दिएको राजीनामा पनि स्वीकृत गर्दै प्रवक्ताको जिम्मेवारी सहायक महासचिव सञ्जीव मिश्रलाई दिने निर्णय गर्‍यो । तर चार वर्षयता सञ्चालन नभएको सहिद स्मारक ‘ए’ डिभिजन लिग आयोजना गर्नेबारे भने बैठकले निर्णय गरेन ।सन् २०१६–१८ चक्रको फिफा फरवार्ड कार्यक्रमअन्तर्गत एन्फाले प्रस्ताव गरेका सबै कार्यक्रमलाई फिफाले स्वीकृत गरेको छ । एन्फाले लिगका लागि ६ करोडसहित कुल २२ करोड रुपैयाँको कार्यक्रम फिफा फरवार्डमा प्रस्ताव गरेको थियो । त्यसमा ए, बी, सी डिभिजन लिग आयोजना गर्ने तथा तीन टेक्निकल सेन्टरको स्तरोन्नति र मर्मत सम्भार गर्ने, ४५ जिल्लामै ग्रासरुटका फुटबल सञ्चालन गर्ने कार्यक्रम राखिएका छन् ।एन्फाले सुविधासम्पन्न एम्बुलेन्स खरिद गर्ने योजना पनि कार्यक्रममै समावेश गरेको छ । त्यस्तै, एन्फा कम्प्लेक्समै अडिटोरियम हल निर्माण गर्ने पनि जनाइएको छ । निर्वाचनको मिति तोकेर पनि कार्यसमिति बैठकले मध्य तथा सुदूरपश्चिमका सात जिल्लामा फुटबल विकासका लागि विशेष प्योकज दिने निर्णय पनि गर्‍यो । 